LV Eiropas Savienības Oficiālais Vēstnesis C 130/16

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 130/09

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“PISTACCHIO VERDE DI BRONTE”

EK Nr. IT-PDO-0005-0305-07.08.2003

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle politiche agricole e forestali Adrese: Via XX Settembre n. 20 00187 Roma ITALIA Tālr. +39 0646655104 Fakss: +39 0646655306 E-pasts: saco7@politicheagricole.gov.it

2. Grupa:

Nosaukums: Associazione Produttori Frutta Secca Sicilia Orientale «Le Sciare» Adrese: Via Matrice, 15 95034 Bronte (CT) ITALIA Tālr. +39 095691373 Fakss: — E-pasts: — Sastāvs: ražotāji/pārstrādātāji ( X ) citi ( )

3. Produkta veids:

1.6. grupa.: Svaigi vai pārstrādāti augļi, dārzeņi un labība

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Pistacchio Verde di Bronte”

4.2. Apraksts:

Ar ACVN “Pistacchio Verde di Bronte” apzīmē tādus riekstus čaulā, izņemtus no čaulas vai atdalītus no miziņas, kurus iegūst no Pistacia vera (īstā pistācija) sugas “Napoletana” (jeb “Bianca” vai “Nostrale”) šķirnes auga, kas uzpotēts uz Pistacia terebinthus potcelma. No citu šķirņu eksemplāriem un/vai no tādiem augiem iegūto pistāciju riekstu piejaukums, kuri izaudzēti uz potcelmiem, kas nav Pistacia terebinthus potcelmi, nedrīkst pārsniegt 5 %. Šāds procentuālais daudzums attiecas arī uz visiem augiem, kas aug attiecīgajos pistāciju stādījumos. Jebkurā gadījumā produkts, kas iegūts no citu šķirņu augiem, kuri nepieder pie “Napoletana” šķirnes, netiks sertificēts.

Laižot tirdzniecībā ACVN “Pistacchio Verde di Bronte”, tam līdztekus kvalitātes standartiem jāatbilst arī šādām fizikālajām un organoleptiskajām īpašībām: dīgļlapas koši zaļas; a-hlorofila attiecība pret b-hlorofilu robežās no 1,3 līdz 1,5; garša stipri aromātiska, bez pelējuma piegaršas vai svešām garšas niansēm; mitruma saturs no 4 % līdz 6 %; rieksta kodola garuma attiecība pret tā platumu robežās no 1,5 līdz 1,9; augļos augsts mononepiesātināto tauku saturs (pārsvarā oleīnskābe –72 %, tad linolskābe –15 % un palmitīnskābe –10 %).

4.3. Ģeogrāfiskais apgabals:

“Pistacchio Verde di Bronte” ražošanas apgabals ietilpst Catania provinces Bronte, Adrano un Biancavilla pašvaldības teritorijā, un tā augstums virs jūras līmeņa ir 400 līdz 900 m.

4.4. Izcelsmes apliecinājums:

Visi ražošanas posmi jāuzrauga, katrā posmā dokumentējot izejmateriālus un gatavo produkciju. Šādā veidā un reģistrējot audzēšanai izmantotos zemes gabalus, ražotājus un iesaiņotājus attiecīgos sarakstos, kurus pārvalda kontroles iestāde, kā arī ziņojot kontroles iestādei par saražoto produktu daudzumiem, tiek garantēta produkta izsekojamība. Līdz ar reģistrēšanu ražotāju sarakstos piešķir identifikācijas kodu, kas ļauj nekļūdīgi noteikt audzētāju un ar viņa atbildībā esošo pistāciju dārzu. Visas attiecīgajos reģistros ierakstītās fiziskās vai juridiskās personas pārbauda kontroles iestāde, kā noteikts produkta specifikācijā un attiecīgajā kontroles plānā.

4.5. Ražošanas metode:

Sagatavojot zemes gabalus, plānā jāparedz augsnes virsas nolīdzināšana, lai atvieglotu ūdens pieplūdi un sadali, kultivēšanas darbus un augsnes mēslošanu. Pistāciju stādījumi var būt gan specializēti, gan arī apvienoti. Lai atvieglotu ražas novākšanu un kultivēšanas darbus, audzēšanu “vienstumbra” veidā atļauts kombinēt ar audzēšanu no celma izaugušu krūmu “ceppaia” un kausa “vaso libero” veidā. Ražošanas apgabalā pistācijas aug lavas zemē, kuras aramkārta ir ļoti plāna. Šādā augsnes apakškārtā Pistacia terebinthus ieaugušas savvaļā un ir galvenais potcelms Pistacia vera uzpotēšanai. Jaunos specializētajos stādījumos par potcelmiem jāizmanto Pistacia terebinthus. Ražas novākšanu atkarībā no ražošanas apgabala un laika apstākļiem veic sākot no augusta otrās dekādes līdz oktobra pirmajai dekādei. Ražu novāc ar rokām. Lai nepieļautu riekstu brūnināšanos un iespējamu inficēšanos, 24 stundu laikā pēc novākšanas augļiem mehāniski noloba ārējo mizu (kausu).

Pēc tam čaulā esošos riekstus tūlīt pat izliek žāvēšanai tiešā saules gaismā vai izmantojot citādas žāvēšanas sistēmas, turklāt produkta temperatūrai jābūt no 40 līdz 50 °C, tādējādi samazinot pistācijas sēklu mitrumu, līdz tas sasniedz 4 līdz 6 %. Izžāvēto produktu fasē jaunos džutas, papīra vai polietilēna iesaiņojumos, kurus pēc tam sakrauj sausās un labi vēdinātās telpās tā, lai tie nesaskartos ar klona grīdu vai mūra sienām. Šādi produktu var uzglabāt līdz pat 24 mēnešiem pēc novākšanas. Pistāciju riekstiem var noņemt čaulu un/vai nolobīt miziņu mehāniski. ACVN “Pistacchio Verde di Bronte” uzglabāšanai izmantot ķīmiskus līdzekļus ir stingri aizliegts.

4.6. Saikne:

Ražošanas zonā ir vulkāniskas izcelsmes augsne un subtropisks pussauss Vidusjūras klimats ar garām un sausām vasarām, turpretim rudeņi un ziemas ir lietainas ar lielu dienas un nakts temperatūras starpību. Šādi augsnes un klimatiskie faktori apvienojumā ar apgabalā introducēto Pistacia terebinthus piešķir augļiem raksturīgas kvalitātes īpašības (teritorijai tipiskā koši zaļā krāsa, iegarenā forma, aromātiskā garša un augstais mononepiesātināto tauku saturs augļos), kas grūti atrodamas citos ražošanas apgabalos, tostarp Etnas masīvā. Šis īpašais augsnes un klimatisko faktoru saistījums apvienojumā ar cilvēkfaktoriem veicina ACVN “Pistacchio Verde di Bronte” raksturīgo īpašību nodrošināšanu, kas dara to par savā ziņā unikālu produktu.

“Pistacchio Verde di Bronte” audzēšanas izplatīšanās Sicīlijā vietu vietām aizsākusies jau arābu kundzības laikā (VIII un IX gadsimtā pēc Kristus). Kad pēc barbaru iebrukumiem Romas impērija sabruka, Sicīlijā ienāca arābiski runājoši iekarotāji – Tunisijas berberi, musulmaņi, Sudānas melnādainie, kas Sicīliju sauca par paradīzes dārzu. Arābi līdztekus citronu, apelsīnu, cukurniedru, kokvilnas, palmu, papirusa un baklažānu kultūrai introducēja arī pistācijas. Vēl šodien “Pistacchio Verde di Bronte” ir sicīliešu saldēdienu sastāvdaļa, it īpaši Katānijas reģionā, un nodrošina šo ēdienu raksturīgo īpašību un tipiskuma saglabāšanos.

4.7. Pārbaudes struktūra:

Nosaukums: Corfilcarni-GCC Adrese: Polo universitario dell’Annunziata 98168 Messina ITALIA Tālr. +39 090353659 Fakss +39 0903500098 E-pasts: stefano.simonella@corfilcarni.it

4.8. Marķējums:

Produktu laiž tirdzniecībā jaunos dažāda veida iesaiņojumos, kas atbilst spēkā esošajiem standartiem, turklāt divu gadu laikā pēc tā novākšanas.

“Pistacchio Verde di Bronte” var laist tirdzniecībā vienīgi tādā iesaiņojumā, uz kura ir norādīts aizsargātās cilmes vietas nosaukuma logotips. Turklāt nosaukumam “Pistacchio Verde di Bronte” jābūt uzrakstītam ar skaidriem, neizdzēšamiem burtiem, kas krasi atšķiras no burtiem jebkurā citā uzrakstā.

Līdztekus tam jānorāda arī iesaiņotāja vārds un uzvārds vai nosaukums, uzņēmuma nosaukums un adrese, kā arī, ja vajadzīgs, tās saimniecības nosaukums, kura piegādājusi augļus, un, visbeidzot, produkcijas sākotnējais bruto svars un ražas gads. Produkta novākšanas nedēļa obligāti nav jānorāda. ACVN logotipā ietilpst uzraksts Denominazione d’Origine Protetta D.O.P., zem kura atveidots Etnas vulkāns, pistācijas auglis un zem tā – uzraksts “Pistacchio Verde di Bronte”.